הוועדה לביטחון לאומי, כנסת 25, פרוטוקול מספר 21, 2023-05-14 00:00

צביקה פוגל: צוהריים טובים לכולם

צביקה פוגל:  בביקור שערכה הוועדה לפני כחודש או חודש וחצי בעכו עלה הנושא של השיטור הימי, יותר נכון של התווך הימי, כנקודת תורפה

צביקה פוגל:  זאת בראייה של המשטרה המקומית, של משטרת עכו, שאמרה: יש דברים שאנחנו לא יכולים לתת להם מענה

צביקה פוגל:  אחד הנושאים הוא התווך הימי

צביקה פוגל:  לקח לי קצת זמן ללמוד, יחד עם חברי הוועדה, להעמיק בנושא, והבנו שיש אמת בעניין הזה

צביקה פוגל:  התווך הימי הוא תווך פרוץ בהיבט הפלילי

צביקה פוגל:  אני רוצה להגיד לכם בסוד, אל תגלו לאף אחד, שהפח"ע יודעת להתיישב נהדר על מסלולים פליליים

צביקה פוגל:  אנחנו רואים את זה גם בחיי היום-יום וגם במקומות אחרים, וזה לא פחות מדאיג אותי

צביקה פוגל:  לכן, בעצה אחת עם כמה חברים טובים ממשטרת ישראל ומהמשרד לביטחון לאומי, החלטנו לקיים פה דיון ראשוני בעניין הזה, ללמוד את העסק הזה קצת יותר לעומק ולהבין איך אנחנו, כוועדה לביטחון לאומי, יכולים לעזור בשני תחומים: האחד, לייעץ על חשיבות הנושא וסדר עדיפויות למשרד לביטחון לאומי, וכמו שאתם יודעים – גם את זה אל תגלו לאף אחד – יש לי איזשהו קשר עם השר לביטחון לאומי; הדבר השני, הלא פחות חשוב, זה שאם אנחנו יכולים לעזור בהצעות חוק או בתיקוני חקיקה שיעזרו למשטרה ולגורמים האחרים לעשות את העבודה יותר טוב, אז בדיוק בשביל זה אנחנו נמצאים פה

צביקה פוגל:  אנחנו עובדים בשבילכם, בין השאר, אני מזכיר למי שהספיק לשכוח את זה

צביקה פוגל:       אלה הנושאים, זה הדבר העיקרי שלשמו התכנסנו

צביקה פוגל:  לצערי הרב, חבריי חברי הכנסת שחברים בוועדה, מתרוצצים עכשיו בנושאים אחרים בוועדות אחרות לאישור התקציב וחוק ההסדרים וכל הדברים האחרים, אז במקרה הזה תאלצו להסתפק בי

צביקה פוגל:       שלומי טולדנו, בבקשה

תנ"צ שלומי טולדנו: צוהריים טובים לכולם, צוהריים טובים אדוני

תנ"צ שלומי טולדנו:  בראשית הדברים אני מבקש לומר תודה על ההזדמנו לבוא לכאן להציג את הנושא של השיטור הימי והתווך הפלילי בים

תנ"צ שלומי טולדנו:  תמונת המצב של השיטור הימי של משטרת ישראל – אני אתן קצת רקע למי שלא יודע: יש לנו חמישה בסיסים, שלושה בים התיכון, אחד בטבריה – בכינרת – ואחד באילת; תחומי האחריות של משטרת ישראל בתווך הימי הם: טיפול בפן הפלילי, כל נושא הסדר הציבורי, הצלת חיים ואכיפת כלי שיט

תנ"צ שלומי טולדנו:  אלה הנושאים העיקריים שיחידות השיטור הימי שלנו עוסקות בהם

צביקה פוגל: "אכיפת כלי שיט", אתה מתכוון לרישוי

תנ"צ שלומי טולדנו: כן

תנ"צ שלומי טולדנו:  בתווך הימי – אנחנו מזהים בתוך המשטרה ניצול של כלי שיט שנכנסים ללא בידוק בצורה סדורה, גם של הברחות, גם של סחר בסמים ועוד ועוד עבירות פליליות, מאמל"ח ועוד;      מעבר לזה, בשנים האחרונות יש גידול של המשיטים ושל כלי השיט במדינת ישראל

תנ"צ שלומי טולדנו:  לא מעט אנשים זיהו את הספורט הזה כספורט שהוא גם סמל סטטוס ולכן היום יש הרבה יותר כלי שיט

תנ"צ שלומי טולדנו:  יש גם יציאה של כלי שיט קטנים מישראל לכיוון צפון;      זיהינו פערים בטיפול בתווך הימי

תנ"צ שלומי טולדנו:  כל מי שנמצא פה סביב השולחן נמצא בעיצומה של ועדת מטה שאמורה לשים על השולחן את הפערים שזיהינו, גם בהיבט של משילות, גם בהיבט של אכיפה, גם בהיבט של טיפול בתוך התווך הימי

תנ"צ שלומי טולדנו:  למעשה אנחנו נמצאים בישורת האחרונה של העבודה ובשבועיים הקרובים אנחנו צריכים להציג אותה לפיקוד המשטרה

תנ"צ שלומי טולדנו:  היעדים של העבודה הזאת הם: הגדלה של הבסיסים ועבודה בצורה רצופה יותר; הקמת מערך חקירות ומודיעין ייעודי

תנ"צ שלומי טולדנו:  יש מערך חקירות ומודיעין שנותן כיסוי, אבל אנחנו רוצים לתת מערך חקירות ומודיעין ייעודי לתווך הימי

תנ"צ שלומי טולדנו:       אנחנו נמצאים גם בסוג של עבודת מטה מול חיל הים להקים מכלולי שליטה משותפים, כדי שתמונת הים תהיה משוקפת גם לכוחות השיטור וגם לצבא

תנ"צ שלומי טולדנו:  נמצא פה נציג צה"ל, כבר קיימנו איתם כמה מפגשים

תנ"צ שלומי טולדנו:  מעבר לזה, יש עבודה שאני עושה במקביל, יחד עם צה"ל, להגדלת כמות החיילים שהצבא נותן למשטרה לטובת השיטור הימי, למעשה חיזוק היחידות האלה

תנ"צ שלומי טולדנו:  כבר קיבלנו אישור רשמי ובאוגוסט הקרוב אנחנו אמורים לקבל את החיילים הראשונים

תנ"צ שלומי טולדנו:  הם יעשו קורסים בתוך המשטרה כדי להגדיל את היחידות האלה

תנ"צ שלומי טולדנו:      מעבר לזה, העבודה גם מתייחסת על הסמכות המשפטית של השייטים שלנו, של הימאים שלנו, לעלות על כלי שיט לשם חיפוש

תנ"צ שלומי טולדנו:  אם תרצה, אדוני, היועצת המשפטית שלנו תוכל להרחיב בנושא הזה

תנ"צ שלומי טולדנו:  אנחנו חושבים שצריך שתהיה חקיקה שתאפשר לשוטרים שלנו לעלות על כלי שיט גם ללא צו וללא מידע מודיעיני, כדי שנוכל לעשות את עבודתנו נאמנה

צביקה פוגל: אני בהחלט אשמח לשמוע אותה

תנ"צ שלומי טולדנו: התועלות שאנחנו רואים מההתעצמות של המערך שאנחנו מבקשים שיהיה במשטרה: איסוף מודיעיני ממוקד; נוכחות; משילות; שת"פ עם חיל הים, שצריך להיות מעבר לגבולות הגזרה ומעבר לשיתוף פעולה שיש לכל מפקד שיטור ימי אצלנו עם בסיס חיל הים הרלוונטי, אם זה בחיפה, אם זה באשדוד או אילת

תנ"צ שלומי טולדנו:  הזיקה צריכה להיות זיקה כך שאין גבולות גזרה בין הבסיסים אצלנו והמערך הוא מערך אחד שיודע לתת מענה

צביקה פוגל: אם אני מבין נכון, היום כל אחת מהתחנות שפירטת כפופה למחוז

צביקה פוגל:  אין לך חיל ים

תנ"צ שלומי טולדנו: אין זרוע ים, יש מערך שיטור ימי

תנ"צ שלומי טולדנו:  מי שיושבים לימיני הם מפקדי שיטור ימי, למעשה בוני בניין הכוח של המערך הזה

תנ"צ שלומי טולדנו:  ההפעלה של יחידות השיטור הימי היא על-ידי הכוחות הטריטוריאליים, המחוזות

תנ"צ שלומי טולדנו:  אנחנו רוצים לחזק את זה ושוקלים גם עוד הצעות

תנ"צ שלומי טולדנו:  כרגע אנחנו מבקשים לחזק את היחידות האלה

תנ"צ שלומי טולדנו:      אנחנו רואים חשיבות גדולה מאוד שהכוחות שלנו יראו את תמונת הים ויוכלו לתת מענה עם הסמכויות שאנחנו מבקשים לעצמנו

תנ"צ שלומי טולדנו:      יש גם עבודה במל"ל שנעשית סביב האכיפה וכל התווך הימי

תנ"צ שלומי טולדנו:  נמצאים פה הגופים ששותפים לעבודת המטה הזאת וכמובן שגם אנו שותפים לה

תנ"צ שלומי טולדנו:       בסוף, כשאנחנו מסתכלים על התווך הימי, זו בסוף בעיה לאומית

תנ"צ שלומי טולדנו:  אומנם משטרת ישראל נמצאת פה והיא גם הדוברת הראשונה, אבל זו בעיה לאומית

תנ"צ שלומי טולדנו:  אני חושב שאם יש לנו גבולות שאנחנו יודעים להגן עליהם מצפון ומדרום ויודעים לעשות את זה בצורה טובה, אנחנו צריכים גם לדעת לשלב זרועות ולעשות עבודה אחת סדורה שנותנת מענה טוב יותר ממה שיש היום

תנ"צ שלומי טולדנו:  יש היום פעילויות, אנחנו יודעים לאכוף, אני חושב שאנחנו צריכים להדק את השורות ולהיות טובים יותר

תנ"צ שלומי טולדנו:       אני אשמח שהיועצת המשפטית של אגף המבצעים תפרט על הסמכויות

צביקה פוגל: רגע לפני שהיועצת המשפטית תדבר, אם הבנתי נכון יש פה גם מישהו שהוא רמ"ד שיטור ימי

צביקה פוגל:  ארמן סקיימו, בבקשה

סנ"צ ארמן סקיימו: אני חושב ששלומי הציג את זה באופן מלא

סנ"צ ארמן סקיימו:  יש עבודת מטה שנעשית כדי לתת מענה להרבה מאוד פערים מעבר לנושא של סגירת הגבולות ובדיקות, אלא גם הנושא של פערי זמן ותגובה

סנ"צ ארמן סקיימו:  אומנם יש לנו שלושה בסיסים בים התיכון, אבל הפריסה שלהם אינה הגיונית

סנ"צ ארמן סקיימו:  זה אומר שאם בסיס יש לו 100 ק"מ של חוף והוא נותן מענה באמצעות כלי שיט אחד, אנחנו נכנסים למצב שבו אנחנו לא יודעים לתת את המענה הראוי והנדרש

סנ"צ ארמן סקיימו:  כאן, בעבודת המטה שאנחנו בעיצומה, אנחנו מבקשים לתת מענה גם לנושא הזה של פריסת זירה הרבה יותר טובה ואפקטיבית ממה שיש לנו כרגע

צביקה פוגל: אני רוצה להבין את המבנה הארגוני

צביקה פוגל:  בכל מחוז יש היום נציג של השיטור הימי?     

סנ"צ ארמן סקיימו: לא

סנ"צ ארמן סקיימו:  יש בסיסים שעובדים במחוזות והמחוזות הם הפיקוד הטריטוריאלי שלהם

סנ"צ ארמן סקיימו:  אנחנו אחראים על בניין הכוח – אחראים על כל הנושא של כלי שיט, אחראים על כל הנושא של הכשרת הימאים שלנו והנחיה מקצועית מה הם צריכים לעשות

סנ"צ ארמן סקיימו:  מפעיל הכוח הוא שטח טריטוריאלי שלו, של מחוז

צביקה פוגל: הבנתי

צביקה פוגל:  הייעוץ המשפטי, בבקשה

בן משה: לפני זמן מה קיבלנו פנייה מהשיטור הימי כדי לבדוק אם הם יכולים לעלות על הספינות האלה ללא חשד, אפשר להגיד ללא כל סיבה, ולבצע חיפוש

בן משה:  מבדיקה שערכנו, היום אין סמכות כזאת

צביקה פוגל: כשאנחנו אומרים "ללא חשד", כלומר שאם יש חשד עדיין צריך צו של בית משפט

בן משה: לא, לא צריך צו של בית משפט, אבל הם רוצים סמכות רחבה יותר

בן משה:  לפי מה שהם הסבירו לנו, יש אזור בתוך המים, מהכניסה למים הטריטוריאליים ועד ההגעה לבדיקות של גורמים אחרים, שלמעשה הוא פרוץ

בן משה:  אם יש לנו חשד, אנחנו כבר במצב יותר טוב, אבל מה אנחנו עושים במצב שאין לנו חשד

בן משה:       לפני כשבועיים קיבלנו מהם את הבקשה לנסות לקדם את זה ואנחנו בודקים את זה במספר אפיקים – באיזו חקיקה אפשר יהיה להשתמש, אם בחוק החיפוש או בפקודת הנמלים או בחוק להסדרת הביטחון

בן משה:  עדיין אין לנו תשובה סופית בנושא ועל מה אנחנו ממליצים, אבל זה מה שאנחנו בודקים כרגע

עופר בן עזרא: אני מנהל אגף כלי שיט קטנים ומשיטים ובכובע נוסף אני רגולטור של אגם הכינרת, מנהל נמל טבריה

עופר בן עזרא:  אפשר להוסיף על מה שנאמר שהבעיה המרכזית היא תפיסת כלי שיט

עופר בן עזרא:  למשל, שוטר יכול לתפוס רכב שעבר עבירת תנועה, אבל הוא לא יכול לתפוס כלי שיט, הוא לא יכול לעצור כלי שיט

עופר בן עזרא:  הם מבקשים ממני איזושהי החלטה מסוימת במצב אחרי תאונה ימית או אחרי מצב מסוים של בעיית בטיחות

עופר בן עזרא:  למעשה  אנחנו תופסים את זה עד שהבוחן שלי מגיע ובוחן את כלי השיט ואז משחררים אותו

עופר בן עזרא:  כיום אין לנו יכולת לתפוס כלי שיט

עופר בן עזרא:  אני מבקש שבמסגרת החקיקה יוכנס גם הנושא הזה של תפיסת כלי שיט

בן משה: חיפוש ותפיסה

צביקה פוגל: תודה רבה

צביקה פוגל:  חשוב מאוד מה שהעלית עכשיו

תנ"צ שלומי טולדנו: אני רוצה להוסיף גם את הסיפור של אכיפה נגד שיכורים בים

תנ"צ שלומי טולדנו:  אני חושב שזה משהו שהוא מאוד-מאוד קריטי

תנ"צ שלומי טולדנו:  למשל, לנוהגים ברכב אתה יכול לעשות אכיפה, לשלוח לבדיקה אם יש סימנים מעידים, אבל פה אין עבירה כזאת בכלל

תנ"צ שלומי טולדנו:  הצפנו את זה בעבודת המטה ואנחנו נצטרך לעשות חקיקה בהקשר הזה

תנ"צ שלומי טולדנו:  יש כבר איזושהי הצעת חוק בהקשר הזה

עופר בן עזרא: אני כתבתי את ההצעה כבר לפני חמש-שש שנים

עופר בן עזרא:  לקחתי דוגמאות מכל המדינות בעולם – אוסטרליה, קנדה – אבל אני לא יודע איפה עומדת ההצעה הזאת

בן משה: גם אנחנו ביקשנו את הצעת החוק הזאת בנפרד ונאמר לנו שרוצים להכניס את זה לתוך התיקון הגדול של פקודת הנמלים

בן משה:  כרגע זה קצת תקוע שם בתוך העסק הזה

בן משה:  מבחינתנו זה לא חייב להיות דווקא בתוך פקודת הנמלים ואם אפשר לקדם את זה בצורה אחרת, אנחנו נשמח

צביקה פוגל: מעולה

צביקה פוגל:  בשביל זה אנחנו פה, מוריה, נצלו את זה

עופר בן עזרא: הערה נוספת – זה הנושא הכי חשוב, במיוחד בכינרת – בכינרת שמים גם גז צחוק ויש יותר אלכוהול מדלק בכינרת

צביקה פוגל: כן, שמעתי אותך אומר את זה כבר בעבר כשהייתי מפקד יחידת חילוץ גולן

צביקה פוגל:       חיל הים, אני אשמח לשמוע את ההתייחסות שלכם

צביקה פוגל:  אל תתבייש לתת טיפים למי שבונה כוח עכשיו

רועי יונתן: צוהריים טובים ותודה על ההזדמנות

רועי יונתן:  ראשית, אני אגיד ששיתוף הפעולה עם משטרת ישראל, בכלל החתכים, הוא שיתוף פעולה פורה מאוד בהרבה מאוד תחומים, אפילו אפשר לומר ביום-יום

רועי יונתן:  זה שיתוף פעולה לא רק ברמת המטות, אלא הוא שיתוף פעולה שקורה גם פנימה בתוך הזירות, עם סיוע והדדיות מלאה

רועי יונתן:       אני מחזק את מה שנאמר על-ידי עמיתיי, חיזוק של המערכים הימיים בתוך משטרת ישראל יאפשר משילות טובה הרבה יותר במרחב הימי

רועי יונתן:  בתוך כך, חשוב לי לציין שהעובדות או הבעיות או הפערים שצוינו פה הם משמעותיים לאופן שבו אנחנו נתפסים כמדינה במרחב הזה

רועי יונתן:  בהקשר הזה אני אומר שיש פה הרבה מאוד דוגמאות -  אולי זה לא לוועדה, אבל בכל זאת אני אתן כמה דוגמאות טקטיות שמשפיעות גם על אופן הפעולה שלנו ביום-יום – כמו המרחבים הסגורים, שטחי האש שהשכם והערב נכנסים אליהם אנשים שאין להם את הרשות להיכנס לשם, והאכיפה למולם היא מורכבת מאוד-מאוד

רועי יונתן:  הכלים, שמשטרת ישראל מדברת עליהם, בין אם זה באופן בו הכלים האלה יתפסו את המרחב הימי, בנוסף לכלים שיאפשרו את המענה ברגל המסיימת

רועי יונתן:  מבחינתנו, אנחנו מחזקים אותם באופן מלא וגם שמעת על שיתוף הפעולה פה עד רמת החיילים

רועי יונתן:  נראה לי שזה ברור

רועי יונתן:  לכן מבחינתנו אנחנו יד ביד עם המשטרה

רועי יונתן:  שוב, צריך ללכת לשולחן השרטוטים ולראות איך אנחנו תופרים את המענה,  במרחבים, מים טריטוריאליים והנהלים שקורים בדרך ואיך מתבצעת העברת המקל, אבל לאפשר לגמרי למשטרת ישראל לממש את האחריות מקצה לקצה

צביקה פוגל: איך אתם עובדים היום מודיעינית מול גורמים צבאיים מודיעיניים ומול גורמים אזרחיים מודיעיניים?      

רועי יונתן: אני לא חושב שיהיה נכון לפרט כאן

צביקה פוגל: לא התכוונתי לפרטים

צביקה פוגל:  בגדול, יש לכם מערך מודיעין שלכם

רועי יונתן: יש את מד"ן בזרוע הים

רועי יונתן:  הם אחראים על כל התחום המודיעיני

צביקה פוגל: אני מנסה לתת כלים, גם לי וגם למשטרה, לקבל החלטה על המבנה הארגוני, אם באמת להמשיך עם הכפיפויות למחוזות או לעשות מזה כוח ימי – חיל הים של המשטרה

צביקה פוגל:  אני הייתי ראש מטה פיקוד דרום, לא הייתי אחראי על אילת

רועי יונתן: אתה צודק, אבל אני חושב שקודם כול נכון יהיה, לפני קבלת ההחלטה על המבנה, להחליט מה אנחנו רוצים ומשם ללכת למבנה ולא הפוך

צביקה פוגל: אוקיי, הצעתך התקבלה

עופר בן עזרא: לעניין רמת שיתוף הפעולה, לפחות של רספ"ן מול השיטור הימי – למעשה אין לנו כוח ימי, הם האכיפה, הם אוכפים את תקנות הבטיחות שלנו

עופר בן עזרא:  אכן, כמו שהציג פיטי – זה הכינוי של ארמן – אין לו יכולת לשלוט על גזרה מאוד-מאוד גדולה, מחדרה עד ראש הנקרה, עם כלי שיט אחד

עופר בן עזרא:  צריך לחזק אותם

עופר בן עזרא:  אנחנו מחזקים את ההתעצמות הזאת

עופר בן עזרא:  צריך לחזק אותם בנקודות, לחזק אותם גם בעכו, גם בחדרה, גם בחיפה, להוסיף כלי שיט, כדי שמרחב הפעולה ויכולת התגובה המהירה שלהם תהיה יותר טובה ואז אנחנו יכולים לפנות אליהם בבקשות

עופר בן עזרא:  היום, אם הוא צריך להיות גם בעתלית וגם בעכו, הוא לא יכול להיות

סנ"צ ארמן סקיימו: כבודו, אני רוצה להוסיף עוד שני דברים: השיטור הימי לא השתנה 30 שנה, אבל המציאות השתנתה פלאים, גם בכמות כלי השיט, גם המשיטים וגם כל מיני ארגונים שנמצאים בתוך המשיטים האלה

סנ"צ ארמן סקיימו:  כשאנחנו צריכים לפעול באמצעות חמישה בסיסים בלי פריסה נכונה, כאשר בתוך הבסיסים האלה יש את נמל עכו, נמל יפו, הרבה מאוד מקומות שמצריכים מאיתנו הרבה מאוד עבודה בתוכם

סנ"צ ארמן סקיימו:  לכן במתכונת הקיימת היום לא ניתן לתת את המענה הראוי והנדרש

סנ"צ ארמן סקיימו:  עבודת המטה נותנת מענה מקיף מאוד-מאוד בנושא הזה של פריסה נכונה, הקמת בסיסים חדשים וכמות הימאים שיעבדו בשטח

צביקה פוגל: יניב אשור, מנכ"ל עיריית עכו, בזום

צביקה פוגל:  בבקשה

צביקה פוגל:  יניב אשור הוא אחד הגורמים שהשפיעו על קיום הדיון הזה

יניב אשור: שלום לכולם, שלום ליושב ראש הוועדה צביקה פוגל

יניב אשור:  שוב נפגשים אחרי סיור ממושך בעכו

יניב אשור:  שמעתי בקשב רב את כל המשתתפים ואני שמח מאוד שקלענו לדעת גדולים, שכולם סובלים מאותו דבר: היעדר משילות והיכולת לתת את איכות החיים שצריכה להיות

יניב אשור:  אני רוצה להצטרף לדברי סגן-ניצב ארמן

יניב אשור:  מבחינתנו, השיטור הימי לא השתנה אולי כבר 30 שנה, אבל בעכו זה השתנה משמעותית ברגע שהוציאו את השיטור הימי מהמזח והנמל בעכו

יניב אשור:  בעבר, ימים אחורה, הייתה נקודת משטרה של השיטור הימי

יניב אשור:  אני חושב שעכו היא אחת הנקודות שמשפיעות, גם כמחולל פשיעה באזור הנמל וגם מעודדת תיירות ימית

יניב אשור:  ברגע שהוציאו את הכוח המשמעותי הזה של הים, אנחנו רואים תופעות, עד כדי מוות של אנשים מפגיעה של סירות טורנדו שלא פועלות כמו שצריך

יניב אשור:  אין לי ספק שהמרחק הגיאוגרפי של השיטור הימי, שכשהוא נמצא פה הוא עושה עבודה נפלאה – יש לנו קשרי עבודה נפלאים – אבל זה לא מספיק

יניב אשור:  אי אפשר שתהיה רק סירה אחת שיושבת בחיפה שצריכה לבוא לתת מענה לחופי רחצה מוכרזים, אופנועי ים וסירות טורנדו

יניב אשור:  אנחנו בכשלים בעייתיים מאוד, גם מבחינת החוק, שכן ידוע לכולם שמים אינם בתחום האכיפה של הרשות המקומית

יניב אשור:  בהקשר זה אנחנו מנסים לזרוק איזשהו רעיון באוויר – אם יש בעיה של כוח אדם וכד', אזי כמו שבנו את השיטור העירוני על בסיס של פקחים ושוטרים, עם שילוב סמכויות, אז אולי אפשר לבנות שיטור ימי משולב עם תיקון חקיקה בנושא הסמכויות

יניב אשור:  הקמת רעש של ספינות טורנדו – אני חושב שגם בכינרת זה קיים, אבל אצלי זה משמעותי יותר בגלל הקרבה לאזורי מגורים – עם מוזיקת אירועים עד שתיים לפנות בוקר, אני לא יכול לאכוף בגלל שהוא לא נוגע באדמה שנמצאת בעיר עכו, אלא באזור הים, גם אם זה 50 מטרים מאזור המגורים

יניב אשור:       יש היעדר גמישות שלנו והיעדר משילות – היעדר אכיפה אמיתית – לצרכים הקיימים היום

יניב אשור:  לכן אני מצטרף לדברים שנאמרו כאן וחשוב שניתן את המאסה הקריטית בעכו וגם ביפו, בכל הערים המעורבות שחוו אירועים כאלה ואחרים, כדי שלא נתעורר לבוקר אחר בעתיד

יניב אשור:  תודה

צביקה פוגל: תודה ליניב

צביקה פוגל:  זה חלק מהיתרונות כשמנכ"ל עירייה הוא גם קצין משטרה לשעבר, אז אנחנו מרוויחים פעמיים

לילי גורדון שרגא: אני תובעת ראשית של משרד התחבורה

לילי גורדון שרגא:  אני רוצה להציג את הממשק שלנו שקיים מול השיטור הימי

לילי גורדון שרגא:  למעשה אנחנו התביעה שמממשת את המאמצים הכבירים של השיטור הימי בשטח

לילי גורדון שרגא:  הם עושים עבודה מדהימה וקשה מאוד מול ציבור מפוקחים מאוד קשה ובעייתי בחלק גדול מהמקרים

לילי גורדון שרגא:  אלינו  מגיעות הבקשות לביטול אותם קנסות שהשיטור מטיל והבקשות להישפט, כך שאנחנו גם בעלי סמכות להגיש כתבי אישום ברחבי הארץ, מאילת ועד הצפון

לילי גורדון שרגא:  אפשר להגיד שחסרים לנו כלים משפטיים – כלי אכיפה וכלים תביעתיים – שלא קיימים, לעומת הכלים הקיימים בשיטור היבשתי ובשיטור התנועה

לילי גורדון שרגא:  יש שוטרים בכבישים שלהם יש הרבה מאוד סמכויות שאין פה לשיטור הימי

לילי גורדון שרגא:  לנו, כתביעה, יש בסופו של דבר סמכויות להגיע לקנסות, אולי קנסות כבדים, התחייבויות על תנאי, אבל ברמת הרישיון ופסילה שלו בפועל, נקודות וכל המבנה הזה, זה לא קיים ביחס לעבירות בים, ולכן זה גם לא כל כך מרתיע

לילי גורדון שרגא:  בנמל עכו למשל, יכול אדם שיש לו כלי שיט להשטה של ציבור ומותר לו להעלות לכלי השיט 12 אנשים והוא מעלה יותר מ-20 אנשים, ולא רק פעם ביום, אלא שוב ושוב במהלך אותו יום, בלי אפודי מגן, אפילו בלי ביטוחים, בסוף הוא יגיע לבית המשפט ויקבל קנס שהוא יחזיר אותו ביום-יומיים עבודה

לילי גורדון שרגא:  לכן גם לטעמנו הנושא הזה חשוב

צביקה פוגל: האמת היא שכשהגעתי לדיון הזה חשבתי שיהיה פה מישהו שירגיע אותי, אבל ממה שאני למד בדיון הזה עד עכשיו זה שהייתי אופטימי

תומר מאי: אדוני, הדיון מצולם ומוקלט ואני לא יכול לדבר - - -      

צביקה פוגל: אז דבר כמה שאתה יכול

תומר מאי: אני לא אתן התייחסות

צביקה פוגל: אתה לא יכול

צביקה פוגל:  אז אחרי זה תתפוס אותי לבד, אני אשמח ללמוד עוד

ישי עשהאל: ברשותכם, אני אתחום את דבריי רק לבעיות של ייבוא-ייצוא, תכלס לייבוא

ישי עשהאל:  זה לא כי שאר הדברי פחות חשובים, אלא כי אני באמת פחות מבין בהם ופחות יש לי מה לתרום לדיון

ישי עשהאל:      לגבי סמכויות – למכס יש סמכויות גם של חיפוש וגם של תפיסה, כולל חילוט כלי שיט

ישי עשהאל:  אולי אפשר להיעזר גם באנשי המכס, שאני יודע שהם עובדים צמוד, ולהשתמש ביכולות האלה במבצעים משותפים

צביקה פוגל: לכם יש את הסמכות הזאת?     

ישי עשהאל: לנו כן

ישי עשהאל:  אפשר אולי גם ללמוד איך זה מנוסח וכו'

ישי עשהאל:       למרבה האירוניה למכס אין יכולות אופרטיביות בים עד שאותו מבריח או עבריין נוגע בחוף ומתחיל לרוץ או לברוח

ישי עשהאל:  למעשה אין לנו יכולות אופרטיביות ולכן פה אנחנו בדרך כלל נשענים על יכולות של הגופים האופרטיביים המוצלחים פה

ישי עשהאל:       מבחינת האתגרים – המכס הוא גוף שמאוד מונחה IT

ישי עשהאל:  הצלחנו להשתמש בהרבה כלי open source שיש באינטרנט כדי לאתר כלי שיט ולראות שהם לא עוברים אותנו

ישי עשהאל:       הסמכויות של המכס הן גם מיסוי

ישי עשהאל:  אני מניח שזה לא הסקופ היחיד של הדיון הזה, אבל גם נושא של סמים וגם נושא של אמל"ח הם באחריות המכס

ישי עשהאל:  שוב, אני מדבר על הברחות

ישי עשהאל:       הצלחנו להגיע עם אמצעים דיגיטליים למידע חשוב; התחלנו שיתופי פעולה עם המשטרה והצבא, כרגע זה ידני – עם מיילים וטלפונים – אנחנו מקווים שבעתיד יהיו ממשקים דיגיטליים

ישי עשהאל:       אני רוצה לציין את המרכז לאבחון שנמצא במכס, שמטרתו שיתופי פעולה ושיתופי מידע עם כל גופי הביטחון בעניין האמל"ח

ישי עשהאל:  אני לא יכול לומר יותר מזה, זה מה שפורסם, אבל גם למשטרה יש נוכחות של כבוד שם, גם הצבא, ואולי אפשר להשתמש בפלטפורמה הזאת כאיזושהי התחלה של שיתוף פעולה

ישי עשהאל:  זה כבר מוסדר משפטית וגם שאר הדברים

ישי עשהאל:       אני מקווה שמה שאמרתי כן הצליח להרגיע

צביקה פוגל: אקמול לחולי סרטן

סנ"צ ארמן סקיימו: אני ארגיע ואומר שבמה שיש אנחנו עושים את המיטב

צביקה פוגל: לא היה לי ספק

צביקה פוגל:  אני מכיר את השניים שיושבים משמאלך

סנ"צ ארמן סקיימו: הם לא ייתנו לי לעשות אחרת

סנ"צ ארמן סקיימו:       העלייה של המכס על כלי שיט וחיפוש על כלי שייט היא כבר בתוך המעגנה, כשהכלי כבר מגיע

סנ"צ ארמן סקיימו:  אנחנו רוצים את הסמכות בים, אנחנו רוצים לבחון אותו כבר בים

סנ"צ ארמן סקיימו:  לא לפני שהוא מגיע, כי יש לו דרך ארוכה ואנחנו השחקן היחידי בדרך הזאת אחרי שהכלי עובר בדיקה של חיל הים

סנ"צ ארמן סקיימו:  לכן שם אנחנו צריכים את הסמכות, ב-6-5 מייל, שם השליטה שלנו תהיה הרבה יותר טובה

נצ"מ לארי סמרה: תודה על הדיון החשוב הזה

נצ"מ לארי סמרה:  מאז 30 שנה, גם המדינה עברה תהליכים ושינויים, חלק מזה זה שהגבולות נסגרו, בין אם זה מצרים, לבנון, ומה שנשאר פתוח זה הגבול המערבי שלא השתנה

נצ"מ לארי סמרה:  על זה אחראים ככה וככה שוטרים וככה וככה ספינות

נצ"מ לארי סמרה:  למה אני אומר "ככה וככה"? מה שיש, זה מה שיש

נצ"מ לארי סמרה:  זה לא שאם יש לי בעיה שם, אני אגיד שנעביר ממחוז דרום עוד שוטרים, עוד כלים

נצ"מ לארי סמרה:  אני לא יכול

נצ"מ לארי סמרה:  מה שיש שם, זה מה שיש שם ועם זה אני מתמודד

נצ"מ לארי סמרה:  לכן צריך להגדיל את המערך הזה, כדי לתת מענה לכל האיומים האלה ולכל התרחישים שקודם לא נתנו עליהם את הדעת

נצ"מ לארי סמרה:       אני מודה פה על שיתוף הפעולה, שהוא מעבר לכל הפרוטוקולים ודברים רשמיים, עם חיל הים, עם רספ"ן, עם משרד התחבורה והמכס, שאנחנו נאלצים להשתמש בסמכויות שלהם כדי לעשות את העבודה שלנו

נצ"מ לארי סמרה:  גם זה דבר קצת הזוי

נצ"מ לארי סמרה:  כשאופנוען מתנדנד לו שיכור על אופנוע ים – ואנחנו מכירים מקרים של דריסה, מוות וכו', גם בכינרת וגם בים התיכון ובאילת – אנחנו כמעט שלא יכולים לעשות כלום ושום דבר, כי פעם רב חובל היה עם בקבוק ויסקי בקבינה

נצ"מ לארי סמרה:  כך זה התחיל ונמשך עד היום, אבל רק אצלנו ולא אצל אחרים

נצ"מ לארי סמרה:       הרבה דברים ניתן לתקן ולעשות בלי תקציבים ותקנים, אלא רק לתת לנו את הסמכויות ולשנות את החוקים

נצ"מ לארי סמרה:  אני חושב שיש פה תהליכים שתקועים פה כבר חמש שנים ויותר וכדאי להזיז אותם

נצ"מ לארי סמרה:  בשל כך אני מברך על הדיון הזה

צביקה פוגל: משרד המשפטים בזום, בבקשה

לירון קשת: ראשית, עדיין לא קיבלנו פנייה מסודרת בנושא הזה

לירון קשת:  כמובן שככול שתועבר אלינו, אנחנו נשמח לסייע במה שצריך

צביקה פוגל: עד כמה, אם בכלל, הייתם מעורבים בעבר בנושאים של שיטור ימי או התווך הימי או פלילי דרך הים וכד'?     

רון שלמה סולומון: אנחנו חלק מהעבודה הגדולה של פקודת הנמלים ולחלק מהדברים שעלו בדיון הזה כן יש מענה מסוים, אבל אנחנו לא רוצים להתייחס לדברים באופן קונקרטי כי לא קיבלנו פנייה לפני הדיון ולא יכולנו לעגן איזושהי התייחסות רצינית לדברים

רון שלמה סולומון:  כמובן שאנחנו בקשר גם עם המשטרה וגם עם חיל הים ואנחנו מסייעים להם במה שאפשר בעבודות המטה החשובות האלה

צביקה פוגל: המשרד לביטחון לאומי, בבקשה

יאיר מתוק: אדוני, אני אתקשה קצת להתייחס כי הייתי בדיונים המסווגים בנושא ולכן לא אכפת לי לדבר לאחר מכן

צביקה פוגל: אוקיי

צביקה פוגל:  יש עוד מישהו שרוצה להתייחס?     

עופר בן עזרא: אני אתן קצת מספרים

עופר בן עזרא:  אם לפני עשור היינו עם 55,000 משיטים, היום – כעבור עשור - אנחנו עם 120,000 משיטים

עופר בן עזרא:  הווי אומר ש-65 שנה היינו עם 55,000 משיטים ובעשור האחרון כמעט שהכפלנו את המספר

עופר בן עזרא:  אם היינו עם 12,000 כלי שיט קטנים – "כלי שיט קטן" מוגדר מ-0 עד 24 מטרים ועד 100 טון – היום אנחנו עם 32,000 כלי שיט, אבל אנחנו עם אותו כוח אדם, במיוחד בשיטור הימים, ושם דבר לא השתנה

עופר בן עזרא:  כשארמן מדבר על גידול, זה הגידול

עופר בן עזרא:  זה גידול משמעותי

תנ"צ שלומי טולדנו:   	אני רוצה להתייחס להצעה של יניב, מנכ"ל עיריית עכו, לגבי השיטור העירוני בים

תנ"צ שלומי טולדנו:  להבנתי הדבר הזה נבחן לפני מספר שנים ולא התרומם

תנ"צ שלומי טולדנו:  לתוך עבודת המטה הזאת אנחנו נכניס גם את העניין הזה

תנ"צ שלומי טולדנו:  אני אלמד יחד עם יניב את הרעיון ואולי זה יהיה חלק מסל הפתרונות לשיתוף פעולה, כי בסוף זה איזשהו מענה הוליסטי וגם הרשויות המקומיות יכולות לסייע פה

צביקה פוגל: מעולה

צביקה פוגל:  רגע לפני שאני מסכם, מישהו רוצה להוסיף משהו חכם לדיון? אין

צביקה פוגל:       אנחנו נמצאים בעיצומה של תקופה שהרגישות שלנו לאיומים על שגרת חיינו, גם פלילי וגם פח"עי, מחייבים אותנו לנסות לתת מענה

צביקה פוגל:  נדמה לי שהתחום הזה של השיטור הימי – אני מתייחס אליו כאל תוצאה, כי הבעיה אינה השיטור הימי, הבעיה היא התווך הימי שלא נתנו לו מענה עד היום – כשאני מסתכל על התמונה, אני מבין שיש לנו פה פרצה, לא רק נקודת תורפה

צביקה פוגל:  יש פה משהו שאנחנו חייבים לתת לו מענה

צביקה פוגל:  שמחתי לשמוע את כל הגורמים, לכל אחד פה יש עניין באיך לעשות את זה

צביקה פוגל:  אני לא אחליט בשביל כולם איך לעשות את זה, אבל נדמה לי שהדבר הנכון הוא קודם כול לראות מה אנחנו רוצים 

צביקה פוגל:       אני מקבל את ההצעה של נציג חיל הים – בואו נגדיר מה המשימות, נחוקק לזה את החוקים ובמקביל אנחנו נעביר את ההמלצות שלנו למשרד לביטחון לאומי איך לבנות את הכוח ומה להקצות לטובת הדבר הזה, כי נדמה לי שזה משהו שחייב גם את המשרד לביטחון לאומי להעסיק

צביקה פוגל:       אני חושב שצריך להרחיב את הסמכויות של השיטור הימי ואלה יהיו גם המלצותיי

צביקה פוגל:  מוריה, אתם צריכים רק להחליט אם אתם רוצים להזיז את זה דרך המשרד בהצעת חוק ממשלתית או דרך הוועדה בהצעת חוק פרטית, אין שום בעיה

צביקה פוגל:  תגבשו איזשהו רעיון, תנסו לראות שיש בתוכו גם את האינטרסים של השותפים שלנו, לא רק מה ששלכם, ונעשה את זה

צביקה פוגל:  לא נראה לי שצריכה להיות בעיה

צביקה פוגל:       לא התייחסנו פה, אבל נכון לראות שהצעות החוק או תיקוני החקיקה שלנו בהרחבת הסמכויות נוגעות גם לכלי שיט שיש להם דגל ישראלי וגם לכלי שיט שאין להם דגל ישראלי

צביקה פוגל:  זאת אומרת, אנחנו חייבים לראות שאנחנו נותנים מענה לדבר הזה

צביקה פוגל:       שיתוף הפעולה, שהוצג כאן על-ידי ראש חטיבת השיטור, עם חיל הים ועם הגורמים האחרים הוא בהחלט משהו שיכול להביא לתוצאות הרבה יותר טובות

צביקה פוגל:  אני מקווה שנדע להמשיך עם זה

צביקה פוגל:       אני באופן אישי, כמי שלא מזמן גם עשה רישיון שיט, אז אם אתם זקוקים למשיט, אני מוכן לעבוד אצלכם, אין שום בעיה

צביקה פוגל:  ההשתוללות הזאת שעופר דיבר עליה, ושמעתי אותה גם מנציגי המשטרה, היא משהו שאנחנו צריכים לדעת לשים עליו יד

צביקה פוגל:  זה גבה כבר מחירים לא מעטים בחופים השונים, ולא רק אבי רן, זיכרונו לברכה, אלא עוד כמה כאלה שאנחנו יכולים להצביע עליהם

צביקה פוגל:  ההגדרה של עופר מצאה חן בעיניי – יש יותר אלכוהול מאשר דלק בכינרת

צביקה פוגל:  אני נוטה לקבל את זה כמי שרץ מדי פעם לחפש טובעים כאלה ואחרים

צביקה פוגל:  זה משהו שאנחנו צריכים לתת לו מענה

צביקה פוגל:       שמחתי לשמוע, שלומי, שאתה מקבל את הרעיון של יניב על שילוב בין שיטור עירוני לשיטור ימי

צביקה פוגל:  אני חושב שזו יכולה קפיצת מדרגה

צביקה פוגל:  ובהנחה שאת כולנו מעניינת המשילות ולכולנו ברור שהתווך הימי הוא צורך לאומי, אז בואו נשנס מותניים

צביקה פוגל:  אני באופן אישי, עד כמה שאני יכול, אני אמליץ למשרד לביטחון לאומי ולמפכ"ל ללכת על מבנה שהוא מאוד דומה לצבא, כלומר שבתווך הימי, השיטור הימי יהיה כוח אחוד עם היבטים מודיעיניים כאלה ואחרים, ולאו דווקא בגישה של הפעלה מחוזית

צביקה פוגל:  אבל זו דעתי הפרטית ואין לי מונופול על השכל

צביקה פוגל:       אני בטוח שהייעוץ המשפטי של הוועדה יירתם לרשותכם

צביקה פוגל:  מוריה, נא לנצל את זה

צביקה פוגל:       	תודה רבה לכל מי שהגיע לדיון הקצר והתכליתי הזה; תודה רבה ללאה על ההכנה של הדיון הזה, לנועם ולכל מי שנתן ידו בעניין הזה

צביקה פוגל:  תודה רבה, הישיבה נעולה